Փորձելու ենք մոտենալ ու թակել այն գոց ամրոցի դարպասը, ուր բույն ունի դրած բնության մեծագույն քերթվածքներից մեկի` էթնոսի, էթնիկ ծագումնաբանության ու հենց դրա ծննդի առեղծվածը: Մեզ հառված է լինելու անհայտ մի ոգու զննիչ հայացքը. ամեն քայլափոխի հետ առնելու ենք նրանից հորդող ուժի կեծկլտուն, հարահոս ու անկաղապարելի բնույթը, որի հարազատությունն իսկ մեզ կօգնի լսել պարսպից այն կողմ գտնվողի շնչառությունը: